Imtella' Lulju 4, 2021 Min-nofsinhar illum bdiet il-maratona ta' ġbir ta' fondi b'risq id-Dar tal-Providenza. Din il-maratona qed issir minflok il-maratona tal-volleyball li din is-sena wkoll ma saritx minħabba l-pandemija tal-Covid 19. Il-ġbir minn din il-maratona se jmur biex fost oħrajn ikun jista' jitnieda proġett ta' immodernizzar ta' erba' appartamenti f'Villa Papa Giovanni biex kull persuna jkollha ambjent dejjem aktar dinjituż bħal bi kmamar personali mgħammra bis-servizzi meħtieġa. Minbarra donazzjonijiet bit-telefon, il-pubbliku jista' jmur sad-Dar tal-Providenza s-Siġġiewi u jagħti donazzjoni waqt li jibqa' fil-karozza. Tista' ssegwi l-maratona fuq TVM2.